REGOLAMENT (KE) Nru 454/2008 TAL-PARLAMENT EWROPEW U TAL-KUNSILL
tal-21 ta’ Mejju 2008
li jemenda r-Regolament (KE) Nru 998/2003 dwar il-ħtiġiet rigward is-saħħa ta’ l-annimali li japplikaw għall-moviment mhux kummerċjali tal-pets fir-rigward ta’ l-estensjoni tal-perjodu transitorju
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 37 u l-Artikolu 152(4)(b) tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Wara kkonsultaw il-Kumitat tar-Reġjuni,
Filwaqt li jaġixxu skond il-proċedura stabbilita fl-Artikolu 251 tat-Trattat (2),
Billi:
(1)
Ir-Regolament (KE) Nru 998/2003 (3) jistabbilixxi l-ħtiġiet rigward is-saħħa ta’ l-annimali li japplikaw għall-moviment mhux kummerċjali tal-pets u regoli li japplikaw għall-kontrolli fuq tali moviment.
(2)
Addizzjonalment, l-Artikolu 6 tar-Regolament (KE) Nru 998/2003 jipprevedi li għal perjodu transitorju ta’ ħames snin mid-data tad-dħul fis-seħħ ta’ dak ir-Regolament, id-dħul tal-pets, speċifikatament tal-klieb u qtates fit-territorju ta’ l-Irlanda, Malta, l-Iżvezja u r-Renju Unit huwa suġġett għal kondizzjonijiet speċjali, fejn jittieħed kont tas-sitwazzjoni partikolari f’dawk l-Istati Membri fir-rigward tar-rabbja.
(3)
L-Artikolu 16 tar-Regolament (KE) Nru 998/2003 jipprovdi li għal perjodu transitorju ta’ ħames snin mid-data tad-dħul fis-seħħ ta’ dak ir-Regolament, dawk l-Istati Membri li jkollhom f’dik id-data, regoli speċjali għall-kontroll ta’ l-ekinokoċċosi u l-qurdienjistgħu jissuġġettaw id-dħul tal-pets fit-territorju tagħhomgħall-konformità ma’ dawk il-ħtiġiet. Il-Finlandja, l-Irlanda, Malta, l-Iżvezja u r-Renju Unit japplikaw ir-regoli speċifiċi tagħhom għad-dħul relatati ma’ l-ekinokoċċosi; Malta, l-Irlanda u r-Renju Unit jeħtieġu li l-pets, speċifikatament il-klieb u l-qtates jgħaddu minn trattament addizzjonali kontra l-qurdien li għandu jkun iċċertifikat ukoll fil-passaport ta’ l-annimal.
(4)
Is-sistemi transitorji previsti fl-Artikoli 6 u 16 tar-Regolament (KE) Nru 998/2003 jiskadu fit-3 ta’ Lulju 2008. L-Arikolu 23 ta’ dak ir-Regolament jipprevedi li s-sistemi transizzjonali għandhom jiġu riveduti qabel it-tmiem tal-perjodu transitorju.
(5)
Għal dak il-għan u skond l-Artikolu 23 tar-Regolament (KE) Nru 998/2003, il-Kummissjoni ntalbet li tippreżenta lill-Parlament Ewropew u lill-Kunsill, qabel l-1 ta’ Frar 2007, rapport dwar il-ħtieġa li jinżamm it-test seroloġiku flimkien ma’ proposti adegwati sabiex tiġi determinata s-sistema li għandha tiġi applikata wara s-sistemi transitorji previsti fl-Artikoli 6, 8 u 16 ta’ dak ir-Regolament. Dak ir-rapport għandu jkun ibbażat fuq l-esperjenza miksuba s’issa u fuq evalwazzjoni tar-riskji, li għandha tkun ibbażata fuq l-opinjoni xjentifika ta’ l-Awtorità Ewropea tas-Sikurezza Alimentari (EFSA).
(6)
Fuq talba tal-Kummissjoni, l-EFSA ħarġet opinjoni xjentifika biex tassisti lill-Kummissjoni sabiex tipproponi emendi għar- Regolament (KE) Nru 998/2003 li jkunu xierqa u bbażati fuq ix-xjenza. Addizzjonalment, il-Kummissjoni kellha wkoll tikkunsidra r-rapporti ta’ l-Istati Membri dwar l-esperjenza tagħhom bl-implimentazzjoni ta’ l-Artikoli 6, 8 u 16 tar-Regolament.
(7)
Madankollu, minħabba li l-valutazzjoni xjentifika ħadet iktar żmien milli mbassar, kien hemm dewmien fir-rapport tal-Kummissjoni. Sabiex ikun jista’ jittieħed kont suffiċjenti tal-konklużjonijiet tar-rapport, l-iskadenza tas-sistemi transitorji għandha tiġi posposta.
(8)
Ir-Regolament (KE) Nru 998/2003 għandu għaldaqstant jiġi emendat kif jixraq,
ADOTTAW DAN IR-REGOLAMENT:
Artikolu 1
Ir-Regolament (KE) Nru 998/2003 huwa b’dan emendat kif ġej:
1.
fl-Artikolu 6(1), il-kliem introduttiv għandu jiġi sostitwit b’dan li ġej:
“1. Sal-30 ta’ Ġunju 2010, id-dħul tal-pets elenkati fil-Parti A ta’ l-Anness I ġewwa t-territorju ta’ l-Irlanda, Malta, l-Iżvezja u r-Renju Unit għandu jkun bla ħsara għall-ħtiġiet li ġejjin:”;
2.
fl-Artikolu 16, l-ewwel paragrafu għandu jiġi sostitwit b’dan li ġej:
“Sal-30 ta’ Ġunju 2010, il-Finlandja, l-Irlanda, Malta, l-Iżvezja u r-Renju Unit, fir-rigward ta’ l-ekinokoċċosi, u l-Irlanda, Malta u r-Renju Unit, fir-rigward tal-qurdien, jistgħu jagħmlu d-dħul tal-pets fit-territorju tagħhom bla ħsara għall-konformità mar-regoli speċjali li jkunu fis-seħħ fid-data li fiha dan ir-Regolament jidħol fis-seħħ.”;
3.
fl-Artikolu 23, id-data “1 ta’ Jannar 2008” għandha tiġi sostitwita bid-data “1 ta’ Lulju 2010”.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 21 ta' Mejju 2008.